**อธิบดีกรมการแพทย์ประชุมวาระพิเศษร่วมกับผู้บริหารกรมการแพทย์ ขานรับนโยบาย Quickwin สธ. ยกระดับคุณภาพชีวิตของประชาชน**

**แพทย์หญิงอัมพร เบญจพลพิทักษ์ รักษาราชการแทนอธิบดีกรมการแพทย์** เปิดเผยว่า กรมการแพทย์ เป็นกรมวิชาการของกระทรวงสาธารณสุข มีความพร้อมในหลายด้าน ทั้งในด้านองค์ความรู้ กำลังคนที่มีความเชี่ยวชาญหลายสาขา ทำให้มีความพร้อมในการดำเนินการตามนโยบายของนายแพทย์ชลน่าน ศรีแก้ว รัฐมนตรีว่าการกระทรวงสาธารณสุข และนายสันติ พร้อมพัฒน์ รัฐมนตรีช่วยว่าการกระทรวงสาธารณสุข ที่กำหนดให้กระทรวงสาธารณสุขเป็นสาธารณสุขยุคใหม่ MOPH Plus ยึดประชาชนเป็นศูนย์กลาง ยกระดับการดูแลสุขภาวะทุกมิติ ภายใต้นโยบาย 30 บาทพลัส เพิ่มคุณภาพชีวิตทุกคนทุกกลุ่ม

กรมการแพทย์จึงเร่งขับเคลื่อนนโยบายดังกล่าว ได้แก่ **1. มะเร็งครบวงจร** โดยสถาบันมะเร็งแห่งชาติและรพ.มะเร็งส่วนภูมิภาค โดย 100 วันแรกที่ต้องเร่งดำเนินการร่วมกับภาคีเครือข่าย คือ ส่งเสริมความรอบรู้ด้านโรคมะเร็งที่พบบ่อยในประเทศไทยให้แก่ประชาชนและผู้ป่วยมะเร็ง สนับสนุนให้ความร่วมมือในการฉีดวัคซีน HPV และการวินิจฉัยสนับสนุนการคัดกรองมะเร็งตับและท่อน้ำดีในพื้นที่เสี่ยง สนับสนุนการจัดตั้ง Cancer warrior ในโรคมะเร็งสำคัญ 5 ชนิด 2. **“มินิธัญญารักษ์” ทุกจังหวัด** โดยสถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี (สบยช.) และรพ. ธัญญารักษ์ส่วนภูมิภาค ในทุกจังหวัด เพื่อเพิ่มการเข้าถึงบริการบำบัดรักษาที่มีมาตรฐาน ลดแออัด ลดเวลา ลดค่าใช้จ่าย บุคลากรมีความรู้ ความเชี่ยวชาญ เฉพาะด้านการบำบัดรักษาผู้ติดยาเสพติด  **3. โครงการพระราชดำริ** โดยสำนักนิเทศระบบการแพทย์และรพ. เฉพาะทางของกรมการแพทย์ ดำเนินโครงการราชทัณฑ์ปันสุข ทำความดี เพื่อชาติ ศาสน์ กษัตริย์ สนับสนุนงานด้านวิชาการและบริการทางการแพทย์และคุณภาพชีวิตผู้ต้องขัง และโครงการสนับสนุนด้านวิชาการและบริการทางการแพทย์เฉพาะทาง ภายใต้ศูนย์ประสานงานหน่วยแพทย์อาสามูลนิธิทพรัตนเวชชานุกูล (ส่วนกลาง) **4. กุฏิชีวาภิบาล** ขับเคลื่อนโดยรพ. สงฆ์ ให้เปิดดำเนินการ เขตสุขภาพละ 1 แห่ง จำนวน 4 เขตสุขภาพ และมีพระคิลานุปัฏฐากที่ผ่านหลักสูตรการอบรมการดูแล พระภิกษุอาพาธระยะท้าย ครบทุกเขตสุขภาพ  **5.ส่งเสริมการมีบุตร** โดยขับเคลื่อนราชวิถี มีเป้าหมายที่สำคัญคือ เพิ่มจำนวนเด็กทารกแรกเกิดที่มีคุณภาพ พัฒนารูปแบบคลินิกส่งเสริมการมีบุตร พัฒนาบุคลากรทางการแพทย์เพื่อให้บริการคลินิกส่งเสริมการมีบุตร **6. Digital Health** พัฒนางานดิจิตัล ได้แก่ ระบบ DMS PHR ประวัติสุขภาพอิเล็กทรอนิกส์ส่วนบุคคล ให้บริการแพทย์ทางไกลครบวงจร และ Smart Hospital **7. การแพทย์ปฐมภูมิ** โดยรพ.ราชวิถี พัฒนาระบบ Virtual Hospital การให้บริการเจาะเลือดแบบไดร์ฟ ทรู (Drive Thru) และบริการตรวจเลือดใกล้บ้าน เพื่อเพิ่มความสะดวกในการเข้าถึงบริการ และลดความแออัดในโรงพยาบาล **8. ด้านเพิ่มการเข้าถึงบริการในเขตเมือง** รพ.กรุงเทพมหานคร 50 เขต 50 รพ. และปริมณฑล นำร่องที่เขตดอนเมืองและคุ้มเกล้า รวมถึงรพ. อำเภอเมืองเชียงใหม่ โดยรพ. ประสาทเชียงใหม่ร่วมกับเครือข่ายสาธารณสุขจังหวัดเชียงใหม่ **9.พัฒนารพ. ชุมชนแม่ข่าย** โดยการพัฒนาการดูแลระยะกลาง IMC(Intermediate Care) ในรพ. ชุมชนแม่ข่าย สร้างเครือข่าย IMC ทุกเขตสุขภาพ การพัฒนา cataract node (ศูนย์ผ่าตัดต้อกระจก)ในรพ. ชุมชนแม่ข่าย และการพัฒนาศักยภาพด้านวิชาการและบริการผู้ป่วยด้านพัฒนาการเด็กในรพ. ชุมชนแม่ข่าย **10.สาธารณสุขชายแดนและพื้นที่เฉพาะ** ได้แก่ การใช้อากาศยานไร้คนขับสนับสนุนภารกิจทางการแพทย์ สนับสนุนการคัดกรองเบาหวานจอประสาทตาด้วยระบบแปรผลภาพถ่ายจอประสาทตาด้วย AI **11. การสร้างขวัญและกำลังใจบุคลากร** ได้แก่ DMS Family Care หน่วยบริการ Happy DMS(องค์กรแห่งความสุข) การประเมินบุคคลเพื่อเข้าสู่ตำแหน่งพยาบาลวิชาชีพชำนาญการพิเศษ 656 ตำแหน่ง มี CareD+ Team ทุกหน่วยบริการ **12. เศรษฐกิจสุขภาพ** โดยสถาบันโรคผิวหนัง โดยการจัดตั้งศูนย์ทดสอบมาตรฐานและรับรองคุณสมบัติเวชสำอาง เพื่อยกระดับคุณภาพผลิตภัณฑ์เครื่องสำอางและเวชสำอางของไทยรวมทั้งให้ผู้บริโภคได้ใช้ผลิตภัณฑ์เครื่องสำอางและเวชสำอางของไทยที่มีคุณภาพสูงขึ้น และเพิ่มความสามารถในการแข่งขันกับผลิตภัณฑ์ต่างประเทศ นอกจากนี้ ยังมีการจัดตั้งคลินิก Premium ทันตกรรม โดยสถาบันทันตกรรม เพื่อความสวยงามแบบครบวงจรที่มีคุณภาพ เป็นต้นแบบให้หน่วยงานอื่นโดยเฉพาะในพื้นที่เขตเศรษฐกิจได้ และยกระดับคุณภาพบริการทันตกรรมของประเทศไทย ประชาชนเข้าถึงบริการสถานพยาบาลที่มีคุณภาพมาตรฐาน **13. นักท่องเที่ยวปลอดภัย** นักท่องเที่ยวได้รับการดูแลด้านการรักษาพยาบาลฉุกเฉินที่ได้มาตรฐานมีความปลอดภัย สะดวก รวดเร็ว ลดอัตราการตาย และเพิ่มโอกาสรอดชีวิต โดยมีการจัดอบรม การกู้ชีพแบบองค์รวมให้แก่บุคลากรทางการแพทย์ รวมถึงให้ความรู้ในภาวะฉุกเฉินต่าง ๆ แก่นักท่องเที่ยว

ทั้งนี้ กรมการแพทย์ได้มีการกำหนดกิจกรรมพิเศษ (Event) ที่มีประโยชน์แก่ประชาชน อย่างต่อเนื่องตลอดทั้งปีเพื่อให้ประชาชน สามารถเข้าถึงการบริการ รับทราบข้อมูลข่าวสารด้านสุขภาพที่ถูกต้องนำไปสู่การยกระดับคุณภาพชีวิตของประชาชน

11 ตุลาคม 2566